**ג'רמיה "ג'רי" אוקונל** (באנגלית: **Jeremiah "Jerry" O'Connell**; נולד ב-17 בפברואר 1974) הוא שחקן קולנוע וטלוויזיה ומדבב אמריקאי. מוכר בעיקר בזכות תפקידיו בסרטים "אני והחבר'ה", "ג'רי מגווייר", "המשימה מאדים", "קנגורו ג'ק" ו"אובססיבית" ובסדרות "גולשים בזמן" ו"ג'ורדן".

ביוגרפיה
--------

א'וקונל נולד במנהטן שבארצות הברית, למשפחה קתולית ממוצא אירי, איטלקי ופולני. בנם הבכור של מייקל אוקונל, מנהל סוכנות פרסום, ושל לינדה, מורה לאמנות. אוקונל הוא נכדו של ראש עיריית ג'רזי סיטי לשעבר, צ'ארלס וויטקווסקי. הוא גדל במנהטן עם אחיו צ'ארלי אוקונל שגם כן התפרסם כשחקן. 

בוגר לימודי קולנוע באוניברסיטת ניו יורק, שם למד בשנים 1991-1995, בנוסף למד תסריטאות והשתתף במועדון הסיף.
ב-2009 נרשם ללימודים בבית ספר למשפטים בלוס אנג'לס, אך פרש עקב חזרתו לקריירת המשחק.

קריירה
------

אוקונל התחיל את קריירת המשחק שלו בגיל צעיר בסדרה הבדיונית הקנדית "אני וסוד כוחי" (אנ') ובדרמת הנעורים של רוב ריינר "אני והחבר'ה", שבה לוהק לתפקיד הילד השמן והביישן ורן טסיו.
קיבל את הבמה הראשית לראשונה באמצע שנות ה-90 בסדרת המדע בדיוני "גולשים בזמן" (1995-1999) שם גילם את הסטודנט לפיזיקה קווין מלורי, בקומדיה המוזיקלית "הדירה של ג'ו" ובדרמה "ג'רי מגווייר" בה גילם את כוכב הפוטבול העולה פרנק קושמאן. בשנת 1997 הופיע גם בסרט האימה "צעקה 2" בתור דרק החבר של סידני פרסקוט (נב קמפבל).

בשנת 2000 שיחק במותחן ההרפתקאות הבדיוני "המשימה מאדים" בתפקיד פיל אולמייר חבר צוות המשלחת המיוחדת למאדים.
ב-2001 התפרסם בתפקיד הקומי של מייקל דלאני בסרט "אמריקן גאי" שמסתבך עם הימורים והתקווה היחידה שלו היא לחתן את חברו הטוב קייל (ג'ייק ביוסי) ולקבל חצי מיליון דולר מהתערבות חבריו.
באותה שנה התחיל לשחק בסדרת הפשע "ג'ורדן" בדמותו של הבלש וודי הויט המסייע לפתולוגית ד"ר ג'ורדן קאוונה בחקירותיה. 
ב-2003 הופיע בתפקיד הראשי בקומדיית הפעולה "קנגורו ג'ק" בתור צ'ארלי קארבון, מעצב שיער שמסתבך עם המאפיה האוסטרלית.
ב-2004 כתב והפיק את הקומדיה "בתו של הנשיא".
ב-2009 השתתף במותחן "אובססיבית" בתור בן חברו לעבודה של הבנקאי דרק צ'ארלס (אידריס אלבה).
ב-2010 השתתף בקומדיית האימה "פיראנה 3D".
ב-2010–2011 הופיע בתפקיד ראשי במשותף עם ג'יימס בלושי בעונה היחידה של סדרת הדרמה המשפטית The Defenders, ושניהם גילמו צמד פרקליטים בלאס וגאס.
בנובמבר 2011 שיחק למשך חצי שנה בהצגה הקומית "סמינר" בברודוויי, לצד אלן ריקמן.

ב-2015 חזר לברודוויי ככותב בהצגה "Living on Love". בשנת 2016 שיחק למספר פרקים בסדרת הדרמה "מיליארדים" המשודרת ברשת Showtime, בתפקיד סטיבן בירץ'.

מאז 2015 ועד 2020 דיבב את סופרמן/קלארק קנט בשבעה סרטים בסדרת סרטי האנימציה לקהל בוגר מבית יקום סרטי האנימציה המקוריים של DC ומבית DC Animated Movie Universe(אנ').

אוקונל מדבב את קומנדר ראנסום, הקצין הראשון של ה"סריטוס", בסדרת האנימציה "מסע בין כוכבים: סיפונים תחתונים" ששידוריה החלו בשנת 2020, ובכך הצטרף לאשתו, רבקה רומיין, שמגלמת את דמותה של אונה צ'ין-ריילי, הקצינה הראשונה של ה"אנטרפרייז", בסדרות ("מסע בין כוכבים: דיסקברי", "מסע בין כוכבים: מסעות קצרים" ו"מסע בין כוכבים: עולמות חדשים ומשונים") מאותו הזיכיון.

חיים אישיים
-----------

מאז 2007 נשוי לשחקנית ודוגמנית העבר, רבקה רומיין. ב-2008 נולדו לזוג תאומות.

פילמוגרפיה
----------

* אני והחבר'ה (1986)
* תרגיל לשוטרים מתחילים 5 (1988)
* נערת לוח השנה (1993)
* הדירה של ג'ו (1996)
* ג'רי מגווייר (1996)
* צעקה 2 (1997)
* לא יכולים להתאפק (1998)
* שנות ה-60 (1999)
* לילה ללא מוצא (1999)
* המשימה מאדים (2000)
* אמריקן גאי (2001)
* בזהות אחרת (2002)
* להתחתן או לא? (2002)
* קנגורו ג'ק (2003)
* שלי, שלך, שלנו (2004)
* האליבי (2006)
* להסתדר בחיים ולהישאר נשוי (2006)
* חדר 6 (2006)
* הכנה ללידה ולסקס פרוע (2009)
* אובססיבית (2009)
* פיראנה 3D‏ (2010)
* *The Lookalike* ‏(2014)
* שבע משאלות (2017)
* *Deep Murder*‏ (2018)
* על החיים ועל המוות (2019)
* שלטונם של הסופרמנים (2019) - דיבוב
* *Ballbuster*‏ (2020)
* הסוד: האומץ לחלום (2020)
* מלכודת בספארי (2021)
* *Play Dead*‏ (2022)
* *Summer Gold*‏ (TBA)

### טלוויזיה

* הזהות הסודית שלי (1991-1988)
* סמוך על צ'ארלס (1989)
* מחנה ווילדר (1992)
* גולשים בזמן (1995–1999)
* שנות ה-60 (1999) - מיני-סדרה
* חזיונות לילה (2001)
* קרפולרס (2008-2007)
* *Do Not Disturb* ‏(2008)
* הסנגורים (2011-2010)
* *We Are Men*‏ (2013)
* אמא משמעותית (2015)
* אהבה בפריז (2017) - סרט טלוויזיה
* המפץ הגדול (2018)
* קרטר (2018-הווה)
* איפה אפי? (2019) - דיבוב
* מסע בין כוכבים: סיפונים תחתונים (2020-הווה)

קישורים חיצוניים
----------------

ויקישיתוף מדיה וקבצים בנושא **ג'רי אוקונל** בוויקישיתוף
* ג'רי אוקונל, ברשת החברתית אקס (טוויטר)
* ג'רי אוקונל, ברשת החברתית אינסטגרם
* ג'רי אוקונל, במסד הנתונים הקולנועיים IMDb (באנגלית)
* ג'רי אוקונל, באתר AllMovie (באנגלית)
* ג'רי אוקונל, באתר Rotten Tomatoes (באנגלית)
* ג'רי אוקונל, באתר Metacritic (באנגלית)
* ג'רי אוקונל, במסד הנתונים הקולנועיים KinoPoisk (ברוסית)

| מסע בין כוכבים: סיפונים תחתונים |
| --- |
| יוצרי הסדרה | מייק מקמהן • על-פי "מסע בין כוכבים: הדור הבא" מאת ג'ין רודנברי |  |
| שחקנים ראשיים | טואוני ניוסם • ג'ק קווייד • נואל וולס(אנ') • יוג'ין קורדרו(אנ') |
| דמויות ראשיות | בקט מארינר • בראד בוימלר • ד'וואנה טנדי • סאם רות'רפרד |
| שחקנים משניים | דוון לואיס(אנ') • ג'רי אוקונל • פרד טטצ'יורה(אנ') • גיליאן ויגמן(אנ') • פול שיר(אנ') |
| דמויות משנה | קרול פרימן • ג'ק ראנסום • שאקסס • ט'אנה • אנדי בילאפס |
| גזעי חייזרים | גאלארדאניים • קלינגונים • בורג • פקלדים |
| פרקים בולטים | Second Contact • No Small Parts • wej Duj |
| ראו גם | זיכיון מסע בין כוכבים |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007451253605171
* BIBSYS: 9002221
* BNE: XX1792345
* BnF: cb14055041j (data)
* GND: 1013086090
* ISNI: 0000 0001 2023 6182
* LCCN: no97006874
* NTA: 244206554
* SNAC: w6ns1r3g
* SUDOC: 070363919
* VIAF: 34057644
* WorldCat: lccn-no97006874

 |